钦定古今图书集成/明伦汇编/皇极典/第249卷 > 诗经 > 《大雅下武》
## 钦定古今图书集成/明伦汇编/皇极典/第249卷 > 诗经 > 《大雅下武》

《下武》惟周，世有哲王。三后在天，王配于京。

〈朱注〉此章美武王能缵太王、王季、文王之绪而有天下也。〈大全〉丰城朱氏曰：“圣人兴王之业，非先后固无以基之于前；而先后在天之神，非圣人无以配之于下。盖一代兴王之业，必世德之相承，有以基之于其始；而后圣德之受命，有以成之于其终也。周之王业，自文王而始著，自武王而始成，是文王、武王实造周矣。然推原其始，则文王之前固有王季也；王季之前又有太王”，谓王业之所基不在于是而可乎？夫惟太王、王季、文王既没，而其精神上与天合也，是以武王继之，实能配彼在天之灵于镐京焉。则武王之继三后，谓非王业之所成而可乎？诗人于此，原其始而归美于三后，要其终而归功于武王，则夫任继述之责者其必知所法矣。

“王配于京，世德作求，永言配”命，成王之孚。

〈大全〉三山李氏曰：“武王所以配三后者，以其继世德之求故也，起而求以继之也。”

成王之孚，下土之式。永言孝思，孝思维则。

〈大全〉《朱子》曰：“求其世德而成王之孚，孝思之至，孰大于是？”

媚兹一人，应侯顺德。永言孝思，昭哉嗣服。昭兹来许，
绳其祖武。于万斯年，受天之祜。

〈朱注〉言武王之道昭明如此，来世能继其迹，则久荷天禄而不替矣。

受天之祜，四方来贺。于万斯年，不遐有佐。

〈大全〉定宇陈氏曰：“天且福之，人将焉往？宜来世之得人与得天相为长久也。不徒贺之，而尤佐之，见人心藩屏王室之至也。”